ক্যান্সারে স্ত্রীর মৃত্যু, শোকে হাসপাতালেই আত্মঘাতী অসমের স্বরাষ্ট্রসচিব

গুয়াহাটি: স্ত্রীর মৃত্যু শোক মেনে নিতে না পেরে হাসপাতালেই সার্ভিস রিভলভার থেকে গুলি করে আত্মঘাতী হলেন অসমের (Assam) স্বরাষ্ট্রসচিব। ক্যান্সারের (Cancer) বিরুদ্ধে যুদ্ধের পর গুয়াহাটির একটি হাসপাতালে তাঁর স্ত্রীর মৃত্যু হয়। তার কয়েক মিনিট পর  সিনিয়র আইপিএস অফিসার শিলাদিত্য চেটিয়া (Shiladitya Chetia) মঙ্গলবার বিকেলে আত্মহত্যা করেন।

শিলাদিত্য চেটিয়া (৪৪), ২০০৯ ব্যাচের একজন ডিআইজি ব়্যাঙ্কের আইপিএস অফিসার। অসম সরকারের স্বরাষ্ট্র ও রাজনৈতিক সচিব হিসাবে দায়িত্ব পালন করছিলেন। অসুস্থ স্ত্রী আগামোনি বারবারুয়ার চিকিৎসার জন্য তিনি গত চার মাস ধরে ছুটিতে ছিলেন। গুয়াহাটি শহরের একটি বেসরকারি হাসপাতাল তাঁর স্ত্রীর চিকিৎসা চলছিল। হাসপাতালের এমডি ডাঃ হিতেশ বড়ুয়ার মতে, দম্পতি প্রায় দুই মাস ধরে হাসপাতালে ছিলেন। তিনি প্রায় দুই বছর ধরে লড়াই করছিলেন। হাসপাতালে একটি পৃথক কক্ষ নিয়েছিলেন। স্ত্রীর মৃত্যুর পর ডাক্তার এবং একজন নার্স তাঁর সঙ্গে রুমে ছিলেন। তিনি প্রার্থনা করতে চান বলে তাঁদের বেরিয়ে যাওয়ার জন্য অনুরোধ করেন। প্রায় ১০ মিনিট পরে ঘর থেকে একটি বিকট শব্দ শোনা যায়। অসমের ডিজিপি জিপি সিং এই মর্মান্তিক ঘটনায় শোক প্রকাশ করেছেন।

আরও পড়ুন: ঐতিহ্যবাহী নালন্দা বিশ্ববিদ্যালয়ের নতুন ক্যাম্পাসের উদ্বোধন করলেন প্রধানমন্ত্রী

চেতিয়া আসাম ক্যাডার থেকে একজন আইপিএস অফিসার হিসাবে তাঁর কর্মজীবনে উন্নতি করেছিলেন। তিনি এর আগে গোলাঘাট, তিনসুকিয়া এবং সোনিতপুর জেলায় এসপি হিসাবে দায়িত্ব পালন করেছিলেন। এবং তাঁর বর্তমান পোস্টিংয়ের আগে তিনি অসম পুলিশ ব্যাটালিয়নের কমান্ড্যান্ট হিসাবে দায়িত্ব পালন করেন।